Creativas Galegas

Taller de calceta _ La con agarimo
2025-09-01 17:30 - 2026-07-31 19:30 (Europe/Madrid)
Gustaríache aprender a calcetar?
Quizais evolucionar sobre a base que xa tes?
Ou facer unha peza determinada e necesitas axuda para eses puntos que se che resisten?
Sexan cales sexan as túas razóns, esperámoste no taller de calceta con Desi de La con Agarimo.

Elixe o grupo que mellor che encaixa:

Grupo de MARTES / Grupo de XOVES / Grupo de VENRES.

Actividade: Taller de calceta
Formadora: Desiree Díaz
Marca: La con Agarimo
Lugar: Mercado Galego da Creatividade
Horario: 17:30 – 19:30 h
Custo do taller: 40 € / mes
Reserva a túa praza aquí: 605 14 12 41

Coñece o traballo de Desi:
Instagram: @laconagarimo

⭐ Exposición · Diálogos ⭐
2026-06-16 10:30 - 2026-06-27 20:30 | Mercado Galego da Creatividade, Caldeirería 36, Santiago de Compostela, Spain
Do 16 ao 27 de xuño, o espazo expositivo do Mercado Galego da Creatividade convértese nun lugar de encontro entre a cerámica e a xoiería da man de Carme Ayala e Ana Benito.

Esta mostra nace dunha relación moi especial: Carme, ceramista, foi profesora de Ana no seu achegamento ao mundo da cerámica. Da admiración mutua, da aprendizaxe compartida e das conversas arredor dos procesos creativos xorde esta exposición conxunta, onde ambas creadoras exploran a súa relación coa materia desde linguaxes diferentes.

🏺 Carme Ayala traballa a cerámica como un espazo de diálogo entre o corpo e o material. As súas pezas nacen da observación, do xesto e da necesidade de comprender como a materia se transforma e dá lugar a novas realidades.

✨ Ana Benito, bióloga de corazón e xoieira por paixón, crea pezas en prata de lei e pedras naturais inspiradas no mar, as montañas, os animais e as plantas. Formas orgánicas e detalles delicados que reflicten a súa conexión coa natureza.

Terra, metal, pedra e man únense nunha exposición que fala de procesos, de vínculos e da capacidade dos materiais para contar historias.

Agardámoste no Mercado Galego da Creatividade para descubrir este diálogo entre dúas creadoras que atopan na materia unha fonte inesgotable de inspiración.

🔶 Exposición aberta do 16 ao 27 de xuño
🔶 Mercado Galego da Creatividade · Santiago de Compostela

📸 Fotos: Carme Ayala e Ana Benito
📝 Texto: @amoroteuestampaxeartesanal

⭐ Exposición · Agustín Bastón Estudio ⭐
2026-06-30 10:30 - 2026-07-11 20:30 | Mercado Galego da Creatividade, Caldeirería 36, Santiago de Compostela, Spain
️ Do 30 de xuño ao 11 de xullo, o espazo expositivo do Mercado Galego da Creatividade
acolle “Sinfonía dos bidueiros”, unha mostra de Agustín Bastón que nos invita a mirar a
natureza desde unha perspectiva poética e chea de significado.
Partindo da memoria das árbores, Agustín crea un diálogo entre arte, madeira e emoción.
Cada peza convértese nunha forma diferente de contar historias, inspiradas neses seres
silenciosos que, coa súa presenza e a súa transpiración, fan posible a vida e axudan a
construír o noso futuro.
A súa obra nace do respecto pola madeira e polo seu ciclo vital, transformando cada veta,
cada textura e cada forma nunha creación única que conserva a esencia da árbore da que
procede. Un traballo artesanal que convida a deterse, observar e escoitar o que a natureza
ten que dicir.
🌿 Unha exposición para descubrir a beleza agochada na madeira e deixarse levar por esta
particular sinfonía dos bidueiros.
📍 Mercado Galego da Creatividade
📅 Do 30 de xuño ao 11 de xullo
Cartel e texto: Amor ó Teu estampaxe artesanal

⭐ Exposición de xoiería con Sonia Arnaiz ⭐
2026-07-28 08:00 - 17:00, 2026-07-28 10:30 - 2026-08-08 20:30 | Mercado Galego da Creatividade, Caldeirería 36, Santiago de Compostela, Spain
Do 28 de xullo ao 8 de agosto, a nosa sala de exposicións énchese de formas orgánicas, texturas e luz da man da xoieira Sonia Arnaiz.

A súa obra entende a xoiería como unha forma de arte para levar posta. Cada peza está creada artesanalmente en prata e enriquecida con acabados mate, oxidados e branqueados, xunto coa delicadeza do pan de ouro de 22 quilates. Inspirada no mar e na súa constante transformación, Sonia crea xoias que evocan corais, ondas e elementos naturais desde unha mirada contemporánea.

Ao longo da exposición poderás descubrir non só as súas pezas únicas, senón tamén parte do proceso que hai detrás de cada unha delas: un traballo pausado, preciso e profundamente artesanal, onde cada detalle conta.

Achega a descubrir unha colección que convida a mirar o metal como un material vivo, cheo de movemento e expresión.

✨ Agardámoste na nosa sala de exposicións.

🔶 Texto e cartel: Amor ó Teu · Estampaxe Artesanal

💙 AL O U M I Ñ O · Cuire Acuarelas 💙
2026-08-11 10:30 - 2026-08-22 20:30 | Mercado Galego da Creatividade, Caldeirería 36, Santiago de Compostela, Spain
💙 AL O U M I Ñ O · Cuire Acuarelas 💙
Do 11 ao 22 de agosto, recibimos no Mercado Galego da Creatividade Aloumiño, a nova exposición de Cuire Acuarelas, firma detrás da que está a ilustradora Sandra Cuiña.
Nesta mostra, os protagonistas son os seus últimos traballos en forma de láminas, como Sancosmeira ou Gaiteiro, nos que volve amosar o seu apego pola cultura e a tradición galegas. Tampouco faltan as súas xa coñecidas Cantareiras, Pitas ou Parrochiñas.
Pero Aloumiño achéganos tamén á orixe de todo o seu traballo: as acuarelas orixinais, pezas únicas pintadas a man que serven de base para as súas creacións. Para Sandra, a acuarela convértese nun aloumiño para ela e para todas esas cousas que a fan sentir preto da súa terra: unhas filloas, un prato de caldo ou a súa querida Rosalía de Castro. 🥰
A exposición complétase con pezas téxtiles e bolsas estampadas coas súas ilustracións, levando a súa particular visión de Galicia da acuarela a obxectos para o día a día.
✨ Aloumiño · Cuire Acuarelas
📅 Do 11 ao 22 de agosto
📍 Mercado Galego da Creatividade · Santiago de Compostela
📸 Cartel e texto: Sandra Amor ó Teu

✨ OLL0S LARPEIROS, MANS DE PAPEL ✨
2026-08-27 10:30 - 2026-09-05 20:30 | Mercado Galego da Creatividade, Caldeirería 36, Santiago de Compostela, Spain
✨ OLL0S LARPEIROS, MANS DE PAPEL ✨

Do 25 de agosto ao 5 de setembro, o Mercado Galego da Creatividade recibe o universo creativo de Helena Ayape, artista plástica, artesá e docente.

🍋 Ollos Larpeiros, Mans de Papel é unha invitación a gozar da comida dende a mirada: acuarelas que capturan o brillo, a textura e o volume dos alimentos, acompañadas de esculturas de papel maché que dan vida a curiosos e elegantes gatos. 🐈

Unha exposición onde se atopan desexo, memoria e contemplación, pero tamén o gusto polo traballo feito a man, a paciencia e o respecto polos materiais.

Helena combina máis de dúas décadas de experiencia nas artes plásticas coa súa nova aventura na escultura, creando pezas únicas en papel maché, modeladas e pintadas artesanalmente. 🎨

📍 Mercado Galego da Creatividade
📅 Do 25 de agosto ao 5 de setembro

Un pequeno festín visual no que a arte se mira, se contempla… e case se pode saborear. 💛

👉 Achegádevos a coñecer o traballo de Helena Ayape!

Texto e cartel: @amoroteuestampaxeartesanal
